Dowwe Dolla trek haar Goeie Fee(ks) rokkie aan en vat ons op reis deur haar inkleur-uitgawe van Almal se Gunsteling Feeverhale. Sy pluk blomme, wolwe en meer as net 'n paar towerstaffies. In die Cape Flats pluk sy selfs 'n paar towerStaggies. By die SPCA 'n paar towerstaffies (honde wat NIE jou huis opvreet nie). Want ons woon mos in 'n feetjieland, waar vreemde magte elke aspek van ons lewens beheer.
Want wat sê mens nou van 'n land waar die petrol toweragtig verdwyn, die hele volk oorskakel na gas en die gas dan toweragtig verdwyn? En as die gas terugkom, is dit duurder as petrol? Of waar die televisiefee oornag gewone mense in sterre verander, totdat die volk besef die nuwe sterre
en hulle vlammetjies summier versmoor. Waar die Dep President binne 'n paar maande Dep Pressed is, maar die volk hom steeds aanbid en hulself voor sy Mercedes inwerp, mid-toyi toyi? Waar die voorste rugbyspan in die wêreld binne 'n paar jaar sukkel in 'n wedstryd teen die Gestremde Skool se B-span?
Dolla besluit dat die enigste manier om hierdie krisisse te besweer, is deur towerkrag en sy skryf in as voltydse student by die Herwaartse Skool van Magic. Twee weke later kry sy haar Certifikaat van Compatincy, en vat sy haar towerstaffie, haar Rooikappie-outfit en 'n dooie corgi (moenie vra nie!) om die land se misdaad, sport en opvolgingskrisisse op te los. Op pad na die perfekte oplossing, verduidelik sy die menslike psige, die dieper betekenis van De la Rey en die ware stories agter die feeverhale.
Dolla het ook natuurlik raad vir vrouens in verskillende grade van moederskap en die gehoor kan gerus hulle vragies saambring. Tussendeur gee sy ons 'n blykie in die ouerskapstyle van menige bekende pa en ma en herskryf sy ons gunsteling slaapliedjies om haar unieke blik op die wêreld te pas.
Met haar kenmerkende klerestyl, gehoor-interaksie, skitterskerp lyne en skreeusnaakse liedjies doen Dolla wat sy beste doen: sy laat die gehoor vir 70 minute skater vir die wêreld waarin hulle bly. Die slim blonde agter die stadige blonde is Margit Meyer-Rödenbeck, wat reeds bekroon is met 'n FNB Vita toekenning vir haar briljante komiese vertolking van hierdie stuitige karakter. Hoewel Dolla niks goed te sê het oor Margit nie, het Margit 'n sagte plekkie in haar hart vir die bitsige blonde. Margit het haar Meestersgraad in Drama verwerf aan die Universiteit van Stellenbosch. Wanneer sy nie by Dolla kuier nie, is sy besig met kinderteater, vervaardiging en met die bestuur van haar en haar man se hoogs suksesvolle teater restaurant, Die Boer, in Durbanville. En is Margit net so lus vir 'n baba soos Dolla? Watch this space!
As gevolg van die mediese sektor wat so staak, is Dolla in beheer van elke aspek van die Binnewand Hospitaal: sy is die enigste dokter op diens in die Noodgevalle-saal, maar gelukkig het haar kursus 4 seisoene van Grey's Anatomy ingesluit, so sy weet presies wat om te doen wanneer die Suid Afrikaanse Rand inmekaarsak en op die rand van die dood is. Sy is ook reg om Manto se breinoorplanting te doen - dit was toe 'n groot fout om daai tyd 'n lewer in haar kop in te plant.
Dolla moet ook 'n fondsinsameling hou vir Binnewand Hospitaal sodat hulle nuwe tegnologie soos verbande en pleisters kan bekostig. Sy nooi al haar vriende in die vermaaklikheidswêreld en skinder oor almal - Dolla on E. (Sommige mense dink al lankal sy's op E). Brad en Ange is daar, so ook Steve, Dozi en die ander lede van die Medium 5-konsert, en natuurlik is die Oom ook daar....
Dit is ook vir Dolla 'n gulde geleentheid om ESKOM se probleempies vir hulle reg te dokter en om raad uit te deel oor wat om te doen in die donker. En natuurlik is daar Zuma wat by Ongevalle opdaag - shame sy umshini wami is verstop en hy weet glad nie hoekom nie.
Soos altyd het Dolla haar vingers stewig op die pols van die land (al sit daardie pols deesdae bietjie meer suid as wat hy moet) en haar Dowwe Dolla: Saal 10 word voorgeskryf vir elke pasiënt wat teneergedruk is oor die land en nie kan bekostig om te emigreer nie.